HU Az Európai Unió Hivatalos Lapja L 249/11

A BIZOTTSÁG HATÁROZATA

(2007. szeptember 20.)

az 1,3-Diklór-propénnak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról

(az értesítés a C(2007) 4281. számú dokumentummal történt)

(EGT-vonatkozású szöveg)

(2007/619/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (2) bekezdésének negyedik albekezdésére,

mivel:

(1) A 91/414/EGK irányelv 8. cikkének (2) bekezdése előírja, hogy a tagállamok az irányelvről szóló értesítést követő 12 éves időszakon belül engedélyezhetik az irányelv I. mellékletében nem szereplő olyan hatóanyagokat tartalmazó növényvédő szerek forgalomba hozatalát, amelyek az irányelvről szóló értesítés időpontja után két évvel már forgalomban voltak, miközben e hatóanyagokat egy munkaprogram keretében fokozatosan megvizsgálják.

(2) A 451/2000/EK (2) és a 703/2001/EK (3) bizottsági rendelet megállapítja a 91/414/EGK irányelv 8. cikkének (2) bekezdésében említett munkaprogram második szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából meg kell vizsgálni. E jegyzékben szerepel az 1,3-Diklór-propén.

(3) Az 1,3-Diklór-propén esetében a bejelentő által javasolt felhasználási célokra vonatkozóan az emberi egészségre és a környezetre gyakorolt hatásokat a 451/2000/EK és a 703/2001/EK rendeletben meghatározott rendelkezésekkel összhangban értékelték. Ezek a rendeletek kijelölik továbbá a referens tagállamokat, amelyek feladata a vonatkozó értékelő jelentések és ajánlások benyújtása az Európai Élelmiszer-biztonsági Hatósághoz (EFSA) a 451/2000/EK rendelet 8. cikkének (1) bekezdésével összhangban. Az 1,3-Diklór-propén tekintetében a referens tagállam Spanyolország volt, minden vonatkozó információt 2004. január 14-én benyújtottak.

(4) A tagállamok és az EFSA szakmai értékelésnek vetették alá az értékelő jelentést, majd azt 2006. május 12-én az 1,3-Diklór-propén hatóanyagú növényvédő szerek kockázatértékeléséről szóló szakértői értékelésből levont EFSA-következtetés formájában benyújtották (4) a Bizottsághoz. A tagállamok és a Bizottság az Élelmiszerlánc- és Állat-egészségügyi Állandó Bizottság keretében felülvizsgálta e jelentést, majd az 1,3-Diklór-propénről szóló bizottsági felülvizsgálati jelentés formájában 2007. május 15-én véglegesítette.

(5) E hatóanyag értékelése során több aggály is felmerült. A legkomolyabb aggodalomra nagy mennyiségű ismert és ismeretlen poliklórozott szennyezőanyagnak a környezetbe való kibocsátása adott okot, hiszen ezzel kapcsolatban semmiféle, a lebomlásra, a toxikológiai viselkedésre, a növényekben való felszívódásra, a felhalmozódásra, a metabolikus útra és a szermaradék szintre vonatkozó információ nem áll rendelkezésre. Emiatt nem bizonyított, hogy a fogyasztók expozíciója elfogadható, és fennáll a talajvíz szennyeződésének kockázata, valamint a madarakat, emlősöket, vízi élőlényeket és egyéb nem célzott szervezeteket is veszély fenyegetheti.

(6) A Bizottság felkérte a bejelentőt, hogy tegye meg észrevételeit a szakértői értékelés eredményeire vonatkozóan, és jelezze szándékát, hogy továbbra is támogatni kívánja-e a hatóanyag használatát. A bejelentő benyújtotta észrevételeit, amelyeket körültekintően megvizsgáltak. A felhozott érvek ellenére azonban a fenti aggályok továbbra is fennállnak, és az EFSA szakértői találkozók alkalmával benyújtott és megvizsgált információk alapján végzett értékelések nem bizonyították, hogy a javasolt felhasználási körülmények között az 1,3-Diklór-propént tartalmazó növényvédő szerek általában várhatóan megfelelnek a 91/414/EGK irányelv 5. cikke (1) bekezdésének a) és b) pontjában előírt követelményeknek.

(7) Ennek következtében nem lehetséges az 1,3-Diklór-propén felvétele a 91/414/EGK irányelv I. mellékletébe.

(8) Intézkedéseket kell tenni annak biztosítására, hogy az 1,3-Diklór-propént tartalmazó növényvédő szerek engedélyeit meghatározott határidőn belül visszavonják, hogy megújításukra ne kerüljön sor, és hogy az ilyen termékekre ne adjanak ki új engedélyeket.

(9) Az 1,3-Diklór-propént tartalmazó növényvédő szerek meglévő készleteinek megsemmisítésére, tárolására, forgalomba hozatalára és felhasználására a tagállamok által engedélyezett legfeljebb 12 hónapos türelmi idő – amelynek célja, hogy a meglévő készleteket egy további vegetációs időszakban elhasználhassák – által biztosítható, hogy a mezőgazdasági termelők az 1,3-Diklór-propént tartalmazó növényvédő szereket e határozat elfogadásától számított 18 hónapig még be tudják szerezni.

(10) Az 1,3-Diklór-propént jelenleg a metil-bromid helyettesítésére használják. Magas ózonlebontó potenciálja miatt a metil-bromid használatát fokozatosan meg kell szüntetni az ózonréteget lebontó anyagokról szóló montreali jegyzőkönyv értelmében, a hatóanyagra vonatkozó szigorú kvóták kizárólag a kritikus alkalmazási célú felhasználását teszik lehetővé. Ezért az 1,3-Diklór-propén piacról való kivonása várhatóan a metil-bromidra vonatkozó új kvótakérelmek benyújtásához vezet. A montreali jegyzőkönyv célkitűzéseinek megvalósítása érdekében az 1,3-Diklór-propént tartalmazó növényvédő szerek engedélyei visszavonásának határidejét 18 hónapon belül felül kell vizsgálni az említett növényvédő szerek piacról való kivonásának a metil-bromid használatára gyakorolt konkrét hatása értékelése céljából.

(11) A piacról való kivonás időszaka során a tagállamoknak olyan intézkedéseket kell elfogadniuk, amelyek csökkentik az emberi vagy állati egészségre, illetve a környezetre irányuló veszélyeket.

(12) Ez a határozat nem sérti a 91/414/EGK irányelv 6. cikke (2) bekezdésének rendelkezései szerint az 1,3-Diklór-propénnek a szóban forgó irányelv I. mellékletébe történő felvételére irányuló kérelem benyújtását.

(13) Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az 1,3-Diklór-propént a Bizottság nem veszi fel hatóanyagként a 91/414/EGK irányelv I. mellékletébe.

2. cikk

A tagállamok biztosítják, hogy:

a) az 1,3-Diklór-propént tartalmazó növényvédő szerek engedélyét 2008. március 20-ig visszavonják;

b) az 1,3-Diklór-propént tartalmazó növényvédő szerekre nem adnak ki új engedélyeket és azokat nem újítják meg e határozat közzétételét követően.

3. cikk

a) A tagállamok által a 91/414/EGK irányelv 4. cikkének (6) bekezdése rendelkezéseinek értelmében esetlegesen biztosított türelmi idő legkésőbb 2009. március 20-án lejár.

b) Az a) pontban említett türelmi időt felül kell vizsgálni és az ózonréteget károsító anyagokkal kapcsolatos további információk alapján legfeljebb 18 hónappal meghosszabbítható. Ez a felülvizsgálat felméri az 1,3-Diklór-propént tartalmazó növényvédő szerek meglévő engedélyeinek visszavonása által a metil-bromidnak a montreali jegyzőkönyv szerinti kritikus alkalmazási célú felhasználására gyakorolt hatását.

4. cikk

A 3. cikkben említett türelmi idő során a tagállamok biztosítják, hogy:

— különös figyelmet kap a fogyasztók 1,3-Diklór-propén és anyagcseretermékei miatti étrendi terhelése a legmagasabb közösségi szermaradvány-határértékek jövőbeli felülvizsgálataira való tekintettel,

— az 1,3-Diklór-propént tartalmazó növényvédő szereket kizárólag szakmai felhasználók használják,

— kockázatcsökkentő intézkedéseket hajtanak végre az érzékeny egyensúlyi helyzetben lévő talajvíz védelmére, a veszélyeztetett övezetekben pedig az esetleges talajvízszennyezés ellenőrzése érdekében megfigyelési programot indítanak.

Ennek a határozatnak a tagállamok a címzettjei.

Kelt Brüsszelben, 2007. szeptember 20-án. a Bizottság részéről Markos KYPRIANOU a Bizottság tagja

(1) HL L 230., 1991.8.19., 1. o. A legutóbb a 2007/52/EK bizottsági irányelvvel (HL L 214., 2007.8.17., 3. o.) módosított irányelv.

(2) HL L 55., 2000.2.29., 25. o. A legutóbb az 1044/2003/EK rendelettel (HL L 151., 2003.6.19., 32. o.) módosított rendelet.

(3) HL L 98., 2001.4.7., 6. o.

(4) EFSA Scientific Report (2006) 72, 1–99, Conclusion regarding the peer review of pesticide risk assessment of 1-3 dichloropropene.